CELEX: C2007/117/46
Language: da
Date: 2007-05-26 00:00:00
Title: Sag T-90/07 P: Appel iværksat den 26. marts 2007 af Kongeriget Belgien til prøvelse af dom afsagt den 16. marts 2007 af Retten for EU-personalesager i sag F-92/05, Genette mod Kommissionen

26.5.2007   
            
            
               DA
            
            
               Den Europæiske Unions Tidende
            
            
               C 117/29
            
         Appel iværksat den 26. marts 2007 af Kongeriget Belgien til prøvelse af dom afsagt den 16. marts 2007 af Retten for EU-personalesager i sag F-92/05, Genette mod Kommissionen
   (Sag T-90/07 P)
   (2007/C 117/46)
   Processprog: fransk
   Parter
   
      Appellant: Kongeriget Belgien (ved L. Van den Broeck, som befuldmægtiget)
   
      De andre parter i appelsagen: Emmanuel Genette, Kommissionen for De Europæiske Fællesskaber
   Appellantens påstande
   
               —
            
            
               Den af EU-Personaleretten afsagte dom af 16. januar 2007 i sag F-92/05 ophæves.
            
         Anbringender og væsentligste argumenter
   Ved dom af 16. januar 2007 afsagt i sag F-92/05, Genette mod Kommissionen, gav Retten for EU-personalesager Emmanuel Genette medhold i den sag, han havde anlagt med påstand om annullation af Kommissionens afgørelse af 25. januar 2005, hvorved denne dels afslog at indvillige i en tilbagetrækning af hans ansøgning fra 2001 om overførsel af de pensionsrettigheder, han havde erhvervet inden for rammerne af belgiske pensionsordninger, dels afslog at behandle en fornyet ansøgning herom.
   Til støtte for sin appel har Kongeriget Belgien, der intervenerede i førsteinstansen til støtte for Kommissionens påstande, først og fremmest gjort gældende, at Personaleretten ikke er kompetent til at tage stilling til, om ansøgningen om tilbagetrækning af en ansøgning om overførsel af pensionsrettigheder erhvervet efter belgiske pensionsordninger kan antages til realitetsbehandling i medfør af belgisk ret. Ifølge appellanten overskred Personaleretten sin kompetence ved at træffe afgørelse om rækkevidden af de nationale belgiske bestemmelser, der finder anvendelse i sagen.
   Kongeriget Belgien har for det andet gjort gældende, at Personaleretten har tilsidesat fællesskabsretten, herunder bestemmelser i tjenestemandsvedtægten, ved at tage stilling til, om indgivelse af en ny ansøgning om overførsel, kunne realitetsbehandles.
   Kongeriget Belgien har desuden gjort gældende, at Personaleretten har tilsidesat fællesskabsretten ved fejlagtigt at antage, at der foreligger nye faktiske omstændigheder, idet dette spørgsmål ikke burdet have været bedømt på grundlag af den nye vedtægts ikrafttræden, men på grundlag af bestemmelserne i den belgiske lov.
   Kongeriget Belgien har endelig anført, at retssikkerhedsprincippet er blevet tilsidesat.